Morten Bødskov (S), 2012-05-08:
Tak for det, formand.
Dansk Folkeparti har med denne forespørgsel, som det også lige er blevet sagt, spurgt til, hvad jeg som justitsminister kan oplyse om danskernes adfærd i trafikken, herunder navnlig de såkaldte vanvidsbilister.
Dansk Folkeparti ønsker oplyst, hvilke initiativer regeringen påtænker for at sikre følelige straffe for og behandling af vanvidsbilister.
Jeg vil starte med nogle bemærkninger om den generelle udvikling på færdselsområdet.
Heldigvis er det sådan, at vi i de seneste år har oplevet en meget positiv udvikling i antallet af personer, der bliver dræbt eller kvæstet i trafikken.
Siden 2000 er der sket en halvering af disse tal.
I 2010 oplevede vi et historisk lavt antal trafikdræbte, nemlig 255, og selv om der på nuværende tidspunkt kun er foreløbige tal for 2011, så tyder meget på, at tallet er kommet endnu længere ned.
Nærmere bestemt er det foreløbige tal 221 trafikdrab.
Det er selvfølgelig svært at give en helt præcis forklaring på den positive udvikling, for der er naturligvis mange faktorer, der spiller ind.
Det tror jeg vi alle sammen ved, men de faldende ulykkestal afspejler efter min opfattelse helt overordnet set, at de fleste danskere jo heldigvis kører pænt og forsvarligt i trafikken.
Desværre er det dog ikke alle trafikanter, der tager deres ansvar alvorligt, som forespørgeren også var inde på, og det bringer mig så videre til de såkaldte vanvidsbilister, som Dansk Folkeparti ønsker en drøftelse af.
Der findes ikke nogen egentlig definition af vanvidsbilister, men af den offentlige debat ved vi jo, at begrebet ofte bruges om spiritus- og narkokørsel eller hensynsløs kørsel.
Den form for adfærd er selvfølgelig klart uacceptabel, og derfor skal der også sættes hårdt ind over for vanvidsbilister. I løbet af de seneste år er der som bekendt foretaget en hel række skærpelser på området.
Folketinget vedtog enstemmigt i juni 2010 en række ændringer af færdselsloven og straffeloven
Ændringerne indebar bl.a. en betydelig strafskærpelse for særlig hensynsløs kørsel.
Der blev også gennemført betydelige strafskærpelser for uagtsomt manddrab og uagtsom betydelig legemsbeskadigelse begået i forbindelse med særlig hensynsløs kørsel, spirituskørsel eller kørsel under påvirkning af euforiserende stoffer.
Ud over de strafskærpelser, som altså trådte i kraft den 1. juli 2010, så indebar lovændringen bl.a. også, at færdselslovens ordning om obligatorisk konfiskation af køretøjer blev skærpet med virkning fra den 1. oktober 2010.
Der blev også indført mulighed for ubetinget frakendelse af førerretten ved meget høje hastigheder.
I foråret 2011 vedtog et bredt flertal i Folketinget en række yderligere ændringer af færdselsloven med henblik på at forbedre færdselssikkerheden.
Lovændringen er netop trådt i kraft her den 1. januar i år, og den indebar bl.a. en generel forhøjelse af bøderne på færdselsområdet, herudover indebar lovændringen også en skærpelse af sanktionerne for kørsel under påvirkning af euforiserende stoffer.
Som det er fremgået af min korte gennemgang her, og som vi også drøftede tidligere i et samråd i Retsudvalget, og som det forhåbentlig er fremgået af min gennemgang af de to lovændringer her, ja, så er der altså her inden for de seneste par år trådt en række skærpelser i kraft, som bl.a. er rettet mod de såkaldte vanvidsbilister.
Så er virkeligheden jo den, at de seneste skærpelser endda kun har været i kraft i et par måneder.
Jeg mener derfor, at det ville være rimeligt at indtage det synspunkt, at vi har til gode at se den fulde effekt af de lovændringer, der allerede er foretaget, og som er vedtaget i bred enighed af Folketinget.
Jeg mener ikke, der er grundlag for at have aktuelle planer om at iværksætte yderligere sanktionsskærpelser på området.
Dermed ikke sagt, at der ikke fortsat er behov for at gøre en særlig indsats for at forbedre færdselssikkerheden.
Vi skal naturligvis til stadighed arbejde for at nedbringe antallet af dræbte og tilskadekomne i trafikken, og som jeg nævnte indledningsvis, tegner 2011 sig til at blive et historisk år for dansk trafiksikkerhed med det laveste antal trafikdræbte siden 1930.
Meget tyder på, at den positive udvikling også fortsætter her i 2012, og det er derfor bestemt ikke urealistisk, at vi i 2012 når det mål om højst 200 trafikdræbte, som Færdselssikkerhedskommissionen opstillede i sin handlingsplan fra 2007.
Men 200 mistede liv om året er stadig væk for mange.
Det kan vi alle sammen blive enige om, og derfor skal vi også hele tiden bestræbe os på at få tallet endnu længere ned, for som vi alle sammen ved: Hver eneste person der bliver dræbt i trafikken, er én for mange.
Hvis ulykkestallene skal endnu længere ned, og det skal de, ja, så kræver det en fælles indsats fra alle aktører på trafiksikkerhedsområdet.
naturligvis sørge for, at de retlige rammer er i orden, herunder at folk, der vælger at se stort på færdselsloven, bliver mødt med markante sanktioner, og som sagt er der også sket ganske betydelige sanktionsskærpelser de seneste år.
Efter min opfattelse bør fokus på nuværende tidspunkt derfor ikke være på yderligere strafskærpelser, men mere på, hvordan vi undgår, at bl.a. unge bliver involveret i trafikulykker.
Jeg er derfor meget tilfreds med, at bl.a. Rigspolitiet og Rådet for Sikker Trafik har iværksat en række initiativer med det sigte, at færre unge trafikanter indblandes i ulykker.
Færdselssikkerhedskommissionen har jo til opgave at komme med forslag til færdselssikkerhedsmæssige initiativer, der kan nedbringe antallet af trafikulykker.
Færdselssikkerhedskommissionens nuværende handlingsplan udløber med udgangen af i år, og det er forventningen, at den afløses af en ny handlingsplan.
Når den nye handlingsplan foreligger, vil jeg naturligvis læse den med interesse.
Det håber jeg at alle vil, og det giver sig selv, at vi skal gøre det.
Og så synes jeg, at der herefter er grundlag for at tage stilling til, hvilke initiativer det måtte give anledning til, for at vi yderligere kan nedbringe antallet af dræbte og tilskadekomne i trafikken, herunder eventuelle initiativer i forhold til de såkaldte vanvidsbilister.
Det var ordene, tak.